b'\n_START_ARTICLE_\nCammell Laird\n_START_PARAGRAPH_\nCammell Laird on brittil\xc3\xa4inen laivanrakennusyritys. Se oli yksi tunnetuimpia brittil\xc3\xa4isi\xc3\xa4 laivanrakennusyrityksi\xc3\xa4 1800- ja 1900-luvuilla. Yhti\xc3\xb6 syntyi birkenheadl\xc3\xa4isen Laird, Son & Companyn ja sheffieldil\xc3\xa4isen Johnson Cammell & Companyn yhdistyess\xc3\xa4 1900-luvun vaihteessa.\n_START_SECTION_\nHistoria\n_START_PARAGRAPH_\nYhti\xc3\xb6n perusti 1824 William Laird perustaessaan Birkenhead Iron Works -nimisen yrityksen. Yhti\xc3\xb6\xc3\xb6n liittyi 1828 perustajan poika John Laird, ja samana vuonna se rakensi ensimm\xc3\xa4isen aluksensa._NEWLINE_Herrojen Cammell ja Laird yritykset liitettiin 1903 yhteen p\xc3\xa4\xc3\xa4toimialana laivanrakennus. Johnson Cammell & Company oli Charles Cammelin sek\xc3\xa4 Henry ja Thomas Johnsonin perustama metallialanyritys, jonka p\xc3\xa4\xc3\xa4toimialana oli erilaiset metallituotteet esimerkiksi ter\xc3\xa4spy\xc3\xb6r\xc3\xa4t ja rautatiekiskot. Yhti\xc3\xb6n p\xc3\xa4\xc3\xa4paikkana oli Sheffield._NEWLINE_Cammell Lairdin telakalta valmistui vuosina 1829\xe2\x80\x931947 yli 1100 erilaista alusta. Lukuisten tunnettujen alusten joukossa oli muun muassa vuonna 1858 valmistunut Ma Roberts, joka oli maailman ensimm\xc3\xa4inen ter\xc3\xa4salus ja joka tehtiin David Livingstonen Sambesin retke\xc3\xa4 varten, Cunard Linen vuonna 1938 valmistunut Mauretania sek\xc3\xa4 vuonna 1920 valmistunut Fullagar, joka oli ensimm\xc3\xa4inen ainoastaan hitsaamalla kasattu alus._NEWLINE_Yhti\xc3\xb6 kansallistettiin 1977 yhdess\xc3\xa4 muiden brittil\xc3\xa4isten laivanrakentajien kanssa muodostettaessa British Shipbuilders -yhti\xc3\xb6. Yhti\xc3\xb6 palasi yksityiseen omistukseen 1986 toisen kansallistamalla luodun yrityksen, VSEL:n, osana. VSEL ja Cammell Laird ovat ainoat brittil\xc3\xa4iset telakat, joilla on valmius rakentaa ydinsukellusveneit\xc3\xa4._NEWLINE_Telakan ep\xc3\xa4onnistuessa t\xc3\xa4ytt\xc3\xa4m\xc3\xa4\xc3\xa4n tehty\xc3\xa4 sopimusta, yhti\xc3\xb6 joutui 2001 myym\xc3\xa4\xc3\xa4n Birkenheadin, Gosportin, Teessiden ja Tynesiden telakat A&P Shiprepair Groupille. Yhti\xc3\xb6n tuotemerkki on edelleen k\xc3\xa4yt\xc3\xb6ss\xc3\xa4 Gibraltarin telakalla._NEWLINE_Peel Holdings osti tammikuussa 2007 Cammell Lairdin.'